In nomine Domini, amen. Per hoc presens publicum instrumentum cunctis pateat evidenter quod anno Domini millesimo trecentesimo vicesimo sexto, indictione decima, mensis decembris secunda die, scilicet die martis post festum beati Andree apostoli, pontificatus sanctissimi patris ac domini nostri domini Johannis divina providentia Pape vicesimi secundi anno undecimo, in mei Stephani Guiardini de Edua, notarii publici, ac testium infrascriptorum presentia, reverendo in Christo patre fratre Johanne de Marigneyo, abbate monasterii Sancti Martini Eduensis, ordinis Sancti Benedicti, in ecclesia matrici Sancti Nazarii Eduensis personaliter constituto, vir venerabilis et discretus magister Albertus Sororii, jurisperitus, rector ecclesie de Cruenceyo, dyocesis Eduensis, socius reverendi in Christo patris ac domini, domini Petri, Dei gratia episcopi Eduensis, exposuit et narravit ibidem dictum abbatem die dominica proximo preterita apud Sedelocum benedictionem a dicto domino episcopo sollempniter recepisse, et per dictum dominum episcopum eidem abbati injungendum fuisse quod, hac die martis, in ecclesia Eduensi compareret idem abbas facturus inibi eidem domino episcopo et sue ecclesie Eduensi professionem a sanctis patribus constitutam ut debebat. Quiquidem dominus abbas confitens se propter hoc ad dictum locum venisse, predictam professionem fecit legendo ore suo proprio in scriptis quamdam cedulam quam in manibus tenebat, ante dictum altare, cujus cedule tenor de verbo ad verbum talis est: Ego Johannes, abbas monasterii Sancti Martini Eduensis, ordinis Sancti Benedicti, subjectionem et reverenciam et obedientiam a sanctis patribus constitutam secundum regulam Sancti Benedicti, domino Petro, episcopo Eduensi, et suis successoribus canonice substituendis, et huic matrici ecclesie, salvo ordine meo perpetuo, me exhibiturum promitto. Cujusmodi cedula sic lecta et supra dictum altare, per ipsum abbatem, posita, idem abbas posuit manum suam propriam supra dictum majus altare extensam, professionem hujusmodi, sicut legerat, faciendo et promittendo ac etiam confirmando. Astantibus ibidem venerabilibus viris dominis Johanne de Sancto Valeriano, decano, Petro de Costa, succentore, Theobaldo de Sinemuro, Symone de Dintavilla et Johanne de Lissiaco et pluribus aliis dicte ecclesie canonicis pro se et capitulo Eduensi, necnon dicto magistro Alberto pro dicto domino episcopo, petentibus super hiis sibi confici publicum instrumentum seu publica instrumenta. Acta fuerunt hec in dicta ecclesia, ante dictum majus altare, hora quasi tertia, anno, indictione, mense, die et pontificatu predictis, presentibus venerabili viro domino Guillelmo de Sura, archidiacono Lugdunensi, sedis apostolice nuntio ad petendum subsidium pro negociis ecclesie romane a personis ecclesiasticis provincie Lugdunensis destinato, et domino Stephano Sapientis socio suo, ac religiosis et honestis viris fratribus Gerardo prioratus de Masilliis et Regnaudo prioratus de Sancto Verano prioribus, ordinis Sancti Benedicti, et domino Regnauldo de Nonlayo Sancti Leodegarii de Bosco, Henrieto Monachi de Mota Othoseii, Eduensis dyocesis, ecclesarium rectoribus, et Richardo de Monte Regali ac Johanne Guiardini, notariis curie Eduensis, ac pluribus aliis testibus in premissis vocatis et rogatis.